Glynog Davies

Darlledwr a chynhyrchydd teledu o Gymro yw Glynog Davies (ganwyd 2 Tachwedd 1950).

Bywgraffiad
Magwyd John Glynog Davies ym Mrynaman, lle mae'n parhau i fyw. Aeth i'r brifysgol ym Mhrifysgol Cymru, Caerdydd lle graddiodd yn y gwyddorau.

Cychwynodd ei yrfa fel aelod o'r tîm bychan a sefydlodd Sain Abertawe yn 1974. Symudodd i weithio gyda HTV Cymru yn 1977 pan benodwyd ef yn gynhyrchydd y gorllewin. Roedd yn newyddiadurwr ar raglen newyddion Y Dydd ac Y Byd ar Bedwar. Bu'n rhan o'r ffilm Steddfod! 'Steddfod! (1989).

Yn 1988 roedd yn un o'r bobol a sefydlodd Gwmni Teledu Agenda (Tinopolis yn ddiweddarach), a enillodd gytundeb i ddarparu rhaglen gylchgrawn Heno i S4C. Yn 1999, daeth yn uwch gynhyrchydd y rhaglen gylchgrawn Prynhawn Da. Roedd hwn yn raglen newydd i lenwi oriau y prynhawn ar sianel newydd S4C Digidol. Bu hefyd yn gyflwynydd a gohebydd ar Heno a Prynhawn Da. Ymddeolodd o'i swydd gyda Tinopolis ar ddiwedd Chwefror 2024. 

Mae’n organydd ym Moriah, Brynaman, yn ogystal â bod yn flaenor ac yn ysgrifennydd gohebol yno. Cafodd ei dderbyn i'r Orsedd fel Urdd Derwydd Er Anrhydedd yn Eisteddfod Genedlaethol Casnewydd a’r Cylch 2004. Roedd yn gyfrifol am sefydlu Menter Iaith Aman Tawe. Mae'n gynghorydd dros Blaid Cymru yn cynrychioli ward Cwarter Bach ar Gyngor Sir Gâr ers 2012. 

Cyfeiriadau

Categori:Genedigaethau 1950
Categori:Darlledwyr o Gymru
Categori:Cynhyrchwyr teledu o Gymru
Categori:Cynghorwyr Plaid Cymru
Categori:Pobl o Sir Gaerfyrddin
Categori:Cyn-fyfyrwyr Prifysgol Caerdydd